એ જ શુક્રાચાર્યે પોતાની બીજી પુત્રી દેવયાની પ્રત્યેના પ્રેમને કારણે પહેલાં રાજા વૃષપર્વા અને ત્યાર પછી યયાતિને દંડ દીધો હતો. શ્રીમદ્ ભાગવત પુરાણ અને મત્સ્ય મહાપુરાણ અનુસાર દાનવોના રાજા વૃષપર્વાની રાજકન્યા શર્મિષ્ઠા દૈત્યગુરુ શુક્રાચાર્યની દીકરી દેવયાની અને બીજી સખીઓ સાથે જળક્રીડા કરી રહી હતી. પાણીમાંથી બહાર નીકળીને શર્મિષ્ઠાએ અજાણતાં જ દેવયાનીનું વસ્ત્ર પહેરી લીધું. દેવાયની ગુસ્સે થઈ ગઈ. તેણે શર્મિષ્ઠાને ઠપકો આપ્યો. એટલે શર્મિષ્ઠા પણ ક્રોધે ભરાઈ. એણે ઠેકડી ઉડાડીઃ ‘દેવયાની, તું ભિખારણ છે. તારા પિતા નીચા આસને બેસીને ભાટની જેમ મારા પિતાની સ્તુતિ કરે છે. હું દાન આપનારની દીકરી છું. તું દાન લેનારની દીકરી છે…’ આમ કહીને શર્મિષ્ઠાએ દેવયાનીને કૂવામાં ધકેલી દીધી. અને ત્યાંથી ચાલી ગઈ. થોડા સમય પછી ત્યાંથી પસાર થઈ રહેલા યયાતિ રાજાએ દેવયાનીને કૂવામાંથી બહાર કાઢી.